Danabaai-brande weer onder beheer, verdagte vasgetrek vir brandstigting‘n Helikopter help om die verwoestende brande by Danabaai te blus. Foto: Lauren Barwick ŉ Man is in hegtenis geneem vir brandstigting te midde van verwoestende veldbrande wat die Danabaai-omgewing in die Wes-Kaap sedert Kersdag teister. Maroela Media het vroeër berig die jongste veldbrand het inwoners en talle vakansiegangers die afgelope twee dae benoud gelaat, toe die brand Donderdagmiddag tussen Pinacle Point en Danabaai uitgebreek het en tot teenaan die dorp gedraai het. Danksy uitstekende rampsbestuur het die brand tot geen lewensverlies of ernstige skade aan eiendom gelei nie. Nickey le Roux, nuusredakteur van die plaaslike koerant, Mossel Bay Advertiser en inwoner van Danabaai, wat deurlopend oor die toestand daar berig, het Sondagmiddag aan Maroela Media gesê die brand is nou heeltemal onder beheer. “Die brandweer handhaaf steeds ŉ sterk verteenwoordigend en monitor groen kolle waar die brand weer kan opvlam, maar tans is hier geen gevaar en geen paaie is toegemaak nie,” het sy gesê. ŉ Gedeelte van die N2-snelweg moes Saterdag vir verkeer gesluit word nadat die brand die middag weer opgevlam en die rook sigbaarheid belemmer het. ‘n Lugfoto van die skade. Foto: Via Facebook “Vanoggend [Sondag] is een van Danabaai se hooftoegangsroetes, Malvaweg, ook vir ŉ ruk vir verkeer gesluit, maar dit was veral om die brandweer spasie te gee om hul werk ongehinderd te doen.” Intussen is ŉ verdagte Saterdagmiddag omstreeks 14:50 in hegtenis geneem in verband met brandstigting. Lede van die plaaslike buurtwag het die man in die omgewing opgemerk wat glad nie deur die brande geraak was nie en by nadere ondersoek gesien daar was glo ŉ poging om ŉ brand daar te stig. Die lede het die man in hegtenis geneem en vuurhoutjies is glo in sy besit gevind. Ao. Pieter Koekemoer, polisiewoordvoerder, het die inhegtenisneming aan Mossel Bay Advertiser bevestig. Die KwaNonqaba-polisie ondersoek ŉ saak van brandstigting. Die verdagte sal binnekort in die hof verskyn. Thys Giliomee, Mosselbaai se munisipale bestuurder, het Saterdag aan Maroela Media gesê die feit dat daar geen skade aan geboue of lewensverlies tot dusver was nie, word grootliks toegeskryf aan ŉ gemeenskap wat saam gestaan het met ŉ uitstekende brandweerspan. Giliomee het gesê brandbestryders is al van voor Kersdag besig om sporadiese brande in die gebied te beveg en werk hard regdeur die dag en nag. Die oorsaak van die brande word ondersoek. Hou Mossel Bay Advertiser se Faceboek-blad dop vir die jongste inligting oor die veldbrand. Klik hier vir meer foto’s van die jongste brand.